
[bookmark: _GoBack]На основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Предлога националне стратегије за родну равноправност за период 2021-2030. године, који је Министарство за људска и мањинска права и друштвени дијалог (у даљем тексту: Министарство) доставило на мишљење, актом број: 021-01-00013/2021-01 од 6. октобра 2021. године и даје следеће

МИШЉЕЊЕ НА ПРЕДЛОГ НАЦИОНАЛНЕ СТРАТЕГИЈЕ ЗА РОДНУ РАВНОПРАВНОСТ ЗА ПЕРИОД 2021-2030. ГОДИНЕ

Заштитник грађана поздравља напоре посвећене изради Предлога Националне стратегије за родну равноправност за период 2021-2030. године, у којој је детаљно представљено стање у вези са спровођењем принципа родне равноправности у Републици Србији, као и постојећи изазови са тим у вези, са посебним освртом на родне аспекте пандемије Covid-19. 

У циљу даљег унапређења текста Предлога Националне стратегије за родну равноправност за наредни период, Заштитник грађана упућује следеће коментаре и сугестије.

У Глави 1. под називом Плански документи и правни оквир релевантан за Националну стратегију о родној равноправности, у Поглављу 1.1. Стратегије и акциони планови, приликом навођења планских докумената који се односе на особе које припадају рањивим групама, потребно је поменути на стр. 7. и Националну стратегију превенције и заштите од дискриминације и пратећи АП[footnoteRef:1], иако је период њихове примене истекао још 2018. године, а нови документи до данас нису усвојени, на шта је Заштитник грађана више пута указивао[footnoteRef:2], стога што садрже мере и активности посвећене заштити и унапређивању положаја жена и других друштвених група изложених дискриминацији и другим видовима кршења њиховог права, као што су, између осталих, ЛГБТИ особе. Заштитник грађана је у свом Мишљењу на Полазне основе за припрему Предлога ове стратегије већ указао на важност помињања ових стратешких докумената, иако су истекли као што су поменути, због свог значаја, и други стратешки документи којима је престало важење. [1:  Доступно на: https://ljudskaprava.gov.rs/sh/node/19990]  [2:  Заштитник грађана је на овај проблем указивао више пута у својим редовним годишњим извештајима и у Мишљењу упућеном Министарству за људска и мањинска права и друштвени дијалог бр. 13-1-1828/17 од децембра 2020. године, Министарству, између осталих, упутио препоруку: Потребно је да Министарство за људска и мањинска права и друштвени дијалог, у што краћем року, у сарадњи са другим надлежним органима и организацијама које се баве правима ЛГБТИ особа и других осетљивих друштвених група, изради Предлог стратегије превенције и заштите од дискриминације и пратећег Акционог плана за наредни период, који садрже конкретне мере и активности за унапређивање положаја ЛГБТИ особа и других осетљивих друштвених група, које се често суочавају са дискриминацијом и другим видовима кршења њихових права и да предлог ових стратешких докумената достави Влади.] 


У Глави 5. Опис стања и анализа проблема, у поглављу 5.1. Развојни чиниоци – економија и знање, тачку 5.1.1.6. Економски положај жена на селу би, по нашем мишљењу, требало допунити навођењем релевантних статистичких података и резултата истраживања са изворима, који би илустровали постојеће тачне наводе, како би се још прецизније указало на лош и веома тежак положај жена на селу, на специфичне потребе жена из руралних крајева, које одатле произилазе и захтевају системске мере за унапређивање њиховог положаја, видљиве у овом стратешком документу, а затим конкретизоване посебним активностима садржане у АП за његову примену.

У Глави 5. у поглављу 5.2 Родни акспекти људских права, безбедности и насиља према женама, у оквиру тачке 5.2.1 Владавина права, приступ правди и заштита права, помињу се независна тела за заштиту људских права. У оквиру исте тачке, у трећем пасусу – Заштита права коју пружају независне институције на страни 63. потребно је допунити трећу реченицу, тако да гласи: ,,Поступање по притужби је ефикасније, а модалитети решавања притужби флексибилнији (мишљења, препоруке, законодавне иницијативе, упозорења, стратешка парница, покретање поступка оцене уставности и законитости), и у фусноти навести и линкове ка редовним годишњим извештајима Заштитника грађана и Омбудсмана АП Војводине, пошто је у фусноти наведен само линк ка редовном годишњем извештају Повереника за заштиту равноправности, а реченица се односи и на друга напред поменута независна тела за заштиту људских права.

На страни 68. Предлога, у другом пасусу, у оквиру тачке 5.2. Људска безбедност је, између осталог, наведено: ,,Израђен је Предлог акционог плана за период 2021-2022. године за спровођење Стратегије превенције и сузбијања трговине људима посебно женама и децом и заштите жртава за 2017-2022. годину чија је јавна расправа у току.“ У складу са наведеним, овом приликом бисмо желели да укажемо да је Заштитник грађана, као независни и самостални државни орган који, у складу са чланом 1. Закона о Заштитнику грађана („Службени гласник РС“ бр. 79/2005 и 54/2007) штити права грађана и контролише рад органа државне управе, као и других органа и организација, предузећа и установа којима су поверена јавна овлашћења, старајући се о заштити и унапређењу људских и мањинских слобода и права, у свом нормативном Мишљењу изразио сагласност да у Предлогу Акционог плана за период 2021-2022. године за спровођење Стратегије превенције и сузбијања трговине људима, посебно женама и децом и заштите жртава 2017-2022. године, буду садржане активности којима се предвиђа да Заштитник грађана обавља послове националног известиоца у области трговине људима и одговарајући показатељи са тим у вези.
У Предлогу новог Закона о Заштитнику грађана који је у процедури и чије усвајање се очекује, предвиђено  је да Заштитник грађана обавља послове националног известиоца у области трговине људима, сходно Закону о потврђивању Конвенције СЕ о борби против трговине људима („Службени гласник РС-Међународни уговори“ број 19/09).
Члан 29. Закона о потврђивању Конвенције Савета Европе о борби против трговине људима садржи одредбу по којој свака страна уговорница треба да размотри могућности именовања националних известилаца или других механизама за надгледање активности државних институција у борби против трговине људима и примене захтева које поставља национално законодавство.
 
У оквиру тачке 5.2.5. Родни аспекти пандемије изазване вирусом Ковид – 19 – посебан прилог, наводе у вези са неким од активности које је Заштитник грађана спроводио за време ванредног стања би требало допунити, додавањем након последње реченице у првом пасусу на стр. 84: ,,Заштитник грађана је у свом Посебном извештају о активностима Заштитника грађана током ванредног стања из јуна 2020. године[footnoteRef:3], упутио надлежним органима низ препорука (између осталих, да у случају оваквих или сличних ситуација целисходно би било да надлежни органи јавне власти: Пре доношења мера којима се ограничавају људска права изврше процену потреба и специфичности осетљивих друштвених група, као и анализу утицаја мера на остваривање права ових група (деца, деца са сметњама у развоју, хронични болесници, старије особе, особе са инвалидитетом, становници неформалних ромских насеља, жене, бескућници, жртве насиља у породици, лица лишена слободе и мигранти); Приликом доношења мера којима се ограничавају људска права консултују Заштитника грађана и организације цивилног друштва које се баве правима осетљивих друштвених група ради процене утицаја хитних мера на ове друштвене групе; Уведу афирмативне мере које би компензовале ограничења у остваривању права одређених друштвених група;).“ [3:  Доступан на на: 
https://ombudsman.rs/attachments/article/6643/Poseban%20izveštaj%20ZG_vanredno%20stanje.docx, приступљено 23. 08. 2021

] 


Такође, у истој тачки 5.3.2 на страни 103. наведено је: Један од позитивних примера су здравствене медијаторке, које, осим подршке у здравственим установама, помажу лакшем приступу личним документима, правима из социјалне заштите, здравственом осигурању, тржишту рада, образовању итд“.
Заштитник грађана изражава потпуну сагласност са овим наводима и подсећа да је у Посебном извештају Заштитника грађана о репродуктивном здрављу Ромкиња са препорукама, из 2017. године, између осталог наведено:

Рад здравствених медијаторки значајно је допринео повећању броја Ромкиња и ромске деце која су здравствено осигурана и користе услуге здравствене заштите, а потребу за очувањем и развијањем ове услуге препознају и Ромкиње и запослени у систему здравствене заштите на свим нивоима. 

Министарство здравља није систематизовало радно место здравствене медијаторке и поред неспорног успеха ове услуге. 
Неке од препорука из овог извештаја упућене надлежним органима су:

Министарство здравља ће без одлагања започети са активностима у циљу трајног радног ангажовања здравствених медијаторки у здравственом систему Републике Србије. 
Министарство здравља ће без одлагања обезбедити недостајући број здравствених медијаторки. 

Извештај је доступан на: 

https://ombudsman.rs/attachments/article/5536/Poseban%20izvestaj%20ZG%20Rep%20zdravlje%20Romkinja%2011.pdf
 приступљено 13. октобра 2021. године

Сходно наведеном, мишљења смо, с обзиром да до данас ромске здравствене медијаторке нису трајно радно ангажоване у здравственом систему Републике Србије, потребно је на тај проблем указати у овом стратешком документу, експлицитно га наводећи приликом помињања Ромских здравствених медијаторки, како би се мере посвећене његовом решавању, касније нашле и у пратећем Акционом плану за спровођење ове Стратегије.

У Поглављу 5.4. Институционални оквир и алати за креирање родно одговорних јавних политика и буџета, у тачки 5.4.1. Институционални механизми за родну равноправност, на страни 105, у фусноти 864 поменут је, као пример, Посебан извештај Заштитника грађана, па предлажемо, у циљу лакшег сналажења, да се постојећи линк општи линк ка интернет страници Заштитника грађана у фусноти замени са линком: 
https://ombudsman.rs/attachments/article/5901/Zastitnik%20gradjan_srpski.pdf
приступљено, 13. октобра 2021. године.
У оквиру Главе 7.2. Посебни циљеви и мере за њихово остваривање, Посебног циља 1: Смањен родни јаз у економији, науци и образовању као предуслов и подстицај социо-економског развоја друштва, Мере 1.1 Подршка иновативним програмима и услугама за активацију жена на тржишту рада, и њихову повећану запошљивост и самозапошљавање, те креирање радних места за жене са додатно отежаним приступом одрживом запошљавању и самозапошљавању, помиње се NEET група, па би значење ове скраћенице требало навести у листи скраћеница или у фусноти.

Осим наведеног, мишљења смо, такође, да би у оквиру исте Мере 1.1., као институције учеснике у спровођењу ове мере, осим наведених, требало поменути и Привредну комору Србије, Привредну комору Војводине и Националну службу за запошљавање. Скраћеницу ПС (ПС за привреду, ПС за пољопривреду) би требало навести у Листи скраћеница на почетку текста или у фусноти навести пун назив покрајинских секретаријата.

У оквиру Посебног циља 2. Обезбеђене једнаке могућности за остваривање и заштиту људских права као претпоставка развоја и безбедног друштва, као први Показатељ исхода на страни 133. Полазних основа, наведен је: 
Проценат притужби поднетих независним институцијама за заштиту људских права
и заштиту од родно засноване дискриминације по основу неког личног својства

Као Полазна вредност је наведено:
2020: Број притужби код Повереника за заштиту равноправности 647, од којих 105 притужби по основу пола као личног својства, 56 пријава по основу брачног и породичног статуса као личног својства, број предмета пред Заштитником грађана 18.165 (2020. године), 89%препорука позитивно решено (у фусноти је наведен линк ка Годишњем извештају Повереника за заштиту равноправности).

Као Циљна вредност је наведено: 

2030: Број притужби по основу пола као личног својства код Повереника за заштиту равноправности смањен за 50%; 100% поднетих притужби решено позитивно.


Заштитник грађана је у 2020. години разматрао укупно 6.965 предмета од којих је окончао рад на 5.456 предмета односно 78,33%. Сходно томе, Заштитник грађана је окончао скоро 80% примљених предмета из 2020. године, чиме је ефикасност у раду по предметима повећана за више од 10% у односу на претходну годину. Ефикасност Заштитника грађана у поступању по предметима из 2020. године повећана је за скоро 12% у односу на 2019. годину, на шта указује проценат окончаних у односу на укупан број предмета. У 2020. години је 95, 78% прихваћених и доспелих препорука.

Сходно наведеном, Заштитник грађана сматра да је поменуту Полазну вредност потребно изменити и допунити, тако да гласи: 

2020: Број притужби код Повереника за заштиту равноправности 647, од којих 105 притужби по основу пола као личног својства, 56 пријава по основу брачног и породичног статуса као личног својства, по 89% препорука поступљено (у фусноти је наведен линк ка Годишњем извештају Повереника за заштиту равноправности)

 Заштитник грађана је разматрао укупно 6.965 предмета од којих је окончан рад на 5.456 предмета ( 78,33%), 95, 78%је  прихваћених и доспелих препорука. (у фусноти је потребни навести линк ка Годишњем извештају Заштитника грађана за 2020. годину: 

Такође, мишљења смо да је поменуту Циљну вредност вредност потребно изменити и допунити, тако да гласи: 

2030: Број притужби по основу пола као личног својства код Повереника за заштиту равноправности смањен за 50%; 100% поднетих притужби решено позитивно (или поступљено по 100% препорука)

100% прихваћених и доспелих препорука Заштитника грађана

У оквиру Мере 2.3. Унапређена безбедност жена и девојчица у јавној и приватној сфери кроз елиминацију свих облика насиља, укључујући трговину људима, сексуалне и друге облике експлоатације, посебно у време криза и ванредних ситуација Извор верификације за Показатељ резултата 2.3.5 Број жртава трговине људима, разврстано према полу, узрасту и облику експлоатације би требало допунити са: ,,Извештаји Заштитника грађана“, узевши у обзир да је Заштитник грађана, у свом нормативном Мишљењу изразио сагласност да у Предлогу Акционог плана за период 2021-2022. године за спровођење Стратегије превенције и сузбијања трговине људима, посебно женама и децом и заштите жртава 2017-2022. године, буду садржане активности којима се предвиђа да Заштитник грађана обавља послове националног известиоца у области трговине људима и одговарајући показатељи са тим у вези, а да је у Предлогу новог Закона о Заштитнику грађана који је у процедури и чије усвајање се очекује, предвиђено  да Заштитник грађана обавља послове националног известиоца у области трговине људима, сходно Закону о потврђивању Конвенције СЕ о борби против трговине људима („Службени гласник РС-Међународни уговори“ број 19/09). Члан 29. Закона о потврђивању Конвенције Савета Европе о борби против трговине људима садржи одредбу по којој свака страна уговорница треба да размотри могућности именовања националних известилаца или других механизама за надгледање активности државних институција у борби против трговине људима и примене захтева које поставља национално законодавство.
Када је реч о Посебном циљу 3. Успостављена приступачна и свеобухватна здравствена заштита и обезбеђена социјална сигурност, мишљења смо да је постојеће показатеље исхода потребно допунити, у складу са чланом 28, ставом 4 Закона о родној равноправности (Лице које није здравствено осигурано по било ком другом основу, стиче право на здравствено осигурање по основу неплаћеног рада у кући (вођење домаћинства, старање о подизању деце, старање о осталим члановима породице), неплаћеног рада на пољопривредном имању и др. (Сл. гласник РС, бр. 52/2021), следећим показатељем:
,,Број жена које су оствариле право на здравствено осигурање на основу неплаћеног рада у кући, уколико нису здравствено осигуране по другом основу.“

                                                           ЗАМЕНИЦА ЗАШТИТНИКА ГРАЂАНА


                                                                                            Јелена Стојановић

